庚子初伏前一夕大雨
作者：晁說之
朝代：宋

paragraphs: 雨來夜早晚，夢斷驚所向。
鼓鼙聲後先，龍蛇勢下上。
奈此老屋何，詩書果何當。
幸矣托皇州，高枕得無恙。
瑞物日紛紜，豈我獨飄蕩。
興言反山楹，羸思輒以張。
疏泉到雲根，松竹青益放。
胡不返柴車，於焉事鬱怏。
平生知顧行，短髮增惆悵。
明朝入初伏，金火兩無恙。